
Na temelju članka 15. stavka 2. Zakona o javnoj nabavi (Narodne novine broj 120/16, 114/22 i 48/26) i članka 17. stavka 1. točke f) Odluke o osnivanju trgovačkog društva LIŽNJAN BRNESTRA d.o.o. (KLASA: 021-05/20-01/07, URBROJ: 2168/03-04-20-1 od 2. travnja 2020.) Uprava trgovačkog društva LIŽNJAN BRNESTRA d.o.o. dana 13. kolovoza 2026. donosi

PRAVILNIK
o provedbi postupaka jednostavne nabave


I. OPĆE ODREDBE

Članak 1.
Ovim se Pravilnikom o provedbi postupaka jednostavne nabave (dalje u tekstu: Pravilnik) uređuju postupci, pravila i uvjeti jednostavne nabave roba, usluga i radova koje će trgovačko društvo LIŽNJAN BRNESTRA d.o.o. (dalje u tekstu: Naručitelj) provoditi do vrijednosti pragova za primjenu javne nabave:
a) robe i usluga te provedbu projektnih natječaja procijenjene vrijednosti manje od 50.000,00 eura,
b) radova procijenjene vrijednosti manje od 100.000,00 eura.
Komunikacija i svaka druga razmjena informacija između Naručitelja i gospodarskih subjekta te ostalih dionika u postupku nabave obavlja se na dokaziv način, putem Elektroničkog oglasnika javne nabave (dalje u tekstu: EOJN), putem elektroničke pošte, putem pošte ili osobne dostave pri čemu se prednost daje primjeni elektroničkih sredstava komunikacije.
Izrazi koji imaju rodno značenje, bez obzira jesu li u ovom Pravilniku korišteni u muškom ili ženskom rodu, odnose se jednako na muški i na ženski rod.
Na pojmove propisane ovim Pravilnikom na odgovarajući način primjenjuju se pojmovi propisani Zakonom o javnoj nabavi (dalje u tekstu: ZJN).
Sve vrijednosti u ovom Pravilniku iskazane su u eurima bez poreza na dodanu vrijednost (dalje u tekstu: PDV).

Članak 2.
Prilikom provođenja postupaka nabave prema ovom Pravilniku, Naručitelj je obvezan poštovati temeljna načela utvrđena Zakonom o javnoj nabavi: načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.








II. IZUZEĆA

Članak 3.
Ovaj Pravilnik ne primjenjuje se na:
· ugovore o radu te druge odgovarajuće ugovore prema posebnim propisima,
· ugovore o uslugama koje imaju određene zajedničke tarife (npr. javnobilježničke i odvjetničke usluge, pristojbe i naknade te slično),
· troškove za koje nije uobičajeno izdavanje ponuda kao što su troškovi reprezentacije, troškovi kotizacije, troškovi članarina, usluge obrazovanja i stručnog osposobljavanja, tehnički pregledi, cestarine, kartična plaćanja i slične troškove,
· ostala izuzeća koja vrijede za ugovore o javnoj nabavi sukladno ZJN-u.


III. SUKOB INTERESA

Članak 4.
Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
Gospodarskim subjektom s kojim Naručitelj može biti u sukobu interesa smatra se ponuditelj, član zajednice, podugovaratelj i drugi subjekt na kojeg se ponuditelj oslanja.

Članak 5.
Za nabave čija je procijenjena vrijednost veća od 15.000,00 eura, predstavnici Naručitelja su obvezni prije početka rada u postupku jednostavne nabave potpisati izjavu za sukob interesa te ju ažurirati bez odgađanja ako nastupe promjene.
Naručitelj je obvezan na temelju izjava svojih predstavnika u pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje.

Članak 6.
Predstavnik Naručitelja koji nije ujedno i čelnik Naručitelja obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka nabave te o tome obavijestiti čelnika Naručitelja.
Čelnik Naručitelja osigurava da predstavnik Naručitelja prestane sa svim aktivnostima u postupku nabave, bez odgađanja određuje drugu osobu predstavnikom Naručitelja koji preuzima njegove aktivnosti te osigurava da prethodno sudjelovanje izuzetog predstavnika ne ugrožava daljnji tijek istog postupka.
U slučaju sukoba interesa čelnika Naručitelja, kao i u slučaju sukoba interesa ostalih predstavnika Naručitelja čije izuzimanje iz provedbe postupka nabave nije moguće ili se izuzimanjem ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak nabave.



IV. PREDMET NABAVE

Članak 7.
Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.
Predmet nabave se određuje tako da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.
Procijenjena vrijednost nabave mora biti određena u trenutku početka postupka jednostavne nabave. Izračunavanje procijenjene vrijednosti nabave temelji se na ukupnom iznosu bez PDV-a uključujući sve opcije obnavljanja ugovora.


V. PRIPREMNE AKTIVNOSTI POSTUPAKA NABAVE

Članak 8.
Naručitelj za svaku kalendarsku godinu donosi plan nabave koji treba sadržavati podatke sukladno važećim propisima.
U planu nabave i registru ugovora navode se svi predmeti čija je procijenjena vrijednost jednaka ili veća od 5.000,00 eura bez PDV-a.
Postupci jednostavne nabave moraju biti usklađeni s Planom nabave Naručitelja, izuzev predmeta nabave procijenjene vrijednosti manje od 5.000,00 eura bez PDV-a.

Članak 9.
Vrste postupka jednostavne nabave su:
· jednostavna nabava roba, usluga i radova procijenjene vrijednosti do 15.000,00 eura,
· jednostavna nabava roba i usluga procijenjene vrijednosti veće od 15.000,00 eura do 25.000,00 eura te radova procijenjene vrijednosti veće od 15.000,00 eura do 45.000,00 eura,
· jednostavna nabava roba i usluga procijenjene vrijednosti veće od 25.000,00 eura, a manje od 50.000,00 eura te radova procijenjene vrijednosti veće od 45.000,00 eura, a manje od 100.000,00 eura.

Članak 10.
Za provedbu postupaka čija je procijenjena vrijednost veća od 15.000,00 eura čelnik Naručitelja odlukom o imenovanju imenuje Povjerenstvo za jednostavnu nabavu (dalje u tekstu: Povjerenstvo) te određuje njegove obveze i ovlasti u provođenju postupaka jednostavne nabave.
U sastavu Povjerenstva su najmanje dva člana koji ne moraju biti zaposlenici Naručitelja.
Članovi stručnog povjerenstva pripremaju i donose akte na temelju postupka nabave (zapisnike, odluke, ugovore i ostalo po potrebi), sve u skladu s obvezama iz predmetne Odluke o imenovanju stručnog povjerenstva.


VI. POSTUPCI NABAVE I PROCIJENJENA VRIJEDNOST

Članak 11.
Postupak nabave za nabavu roba, usluga i radova procijenjene vrijednosti do 15.000,00 eura provodi se u pravilu elektroničkim sredstvima komunikacije prikupljanjem jedne ili više ponuda/predračuna gospodarskih subjekata ili javnom objavom.
Postupku nabave ne mora prethoditi poziv na dostavu ponuda. U slučaju prikupljanja više ponuda može se sastaviti zaključak o odabiru ponuditelja. Nabava se zaključuje na temelju odabrane ponude izdavanjem narudžbenice ili potpisivanjem ugovora.
Narudžbenica obvezno sadrži podatke o: vrsti roba, usluga ili radova koji se nabavljaju uz specifikaciju jedinica mjere, količina, jediničnih cijena te ukupnih cijena. Narudžbenicu potpisuje čelnik Naručitelja ili po njegovom ovlaštenju zamjenik čelnika Naručitelja.
Izdana narudžbenica odabranom ponuditelju dostavlja se primjenom elektroničkih sredstava komunikacije.

Članak 12.
Za nabavu robe i usluga procijenjene vrijednosti veće od 15.000,00 eura, a manje ili jednake 25.000,00 eura, te za nabavu radova procijenjene vrijednosti veće od 15.000,00 eura, a manje ili jednake 45.000,00 eura, Naručitelj provodi postupak jednostavne nabave putem modula EOJN pri čemu Naručitelj slobodno bira vrstu postupka i to:
a) putem poziva odabranim gospodarskim subjektima ili
b) putem javne objave poziva.
Poziv se u slučaju iz prethodnog stavka ovog članka šalje prema najmanje tri gospodarska subjekta dok sam broj gospodarskih subjekata ovisi o složenosti predmeta nabave.
Iznimno, iz razloga žurnosti ili drugih detaljno obrazloženih i opravdanih razloga, ako realizaciju predmeta nabave najučinkovitije može izvršiti određeni gospodarski subjekt, Naručitelj može tražiti ponudu samo od tog gospodarskog subjekta.
Sva komunikacija između Naručitelja i gospodarskih subjekata se, u okviru ovog članka, vrši putem modula EOJN.

Članak 13.
Za nabavu roba i usluga procijenjene vrijednosti veće od 25.000,00 eura, te za nabavu radova procijenjene vrijednosti veće od 45.000,00 eura, a do pragova javne nabave iz članka 1. ovog Pravilnika, Naručitelj provodi postupak jednostavne nabave putem modula EOJN i to putem javne objave poziva.
Sva komunikacija između Naručitelja i gospodarskih subjekata se, u okviru ovog članka, vrši modula EOJN.




Članak 14.
Iznimno od članka 13. ovog Pravilnika, Naručitelj nije obvezan provesti postupak jednostavne nabave putem javne objave u modulu EOJN već se isti provodi sukladno članku 12. ovoga Pravilnika:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
· ako je predmet nabave stvaranje ili stjecanje jedinstvenog umjetničkog djela ili umjetničke izvedbe
· ako iz tehničkih razloga predmet nabave može isporučiti samo određeni gospodarski subjekt ili
· ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
Razlozi za primjenu iznimke iz prethodnog stavka ovoga članka Naručitelj je obvezan navesti i obrazložiti u objavi jednostavne nabave u modulu EOJN.

Članak 15.
Poziv na dostavu ponuda mora sadržavati sve podatke potrebne gospodarskim subjektima za dostavu valjane i usporedive ponude.
Kriteriji odabira ponude mogu biti najniža cijena valjane ponude ili ekonomski najpovoljnija ponuda. U okviru cijene Naručitelj uspoređuje cijene ponuda bez PDV-a. Podaci o kriteriju odabira navode se u Pozivu na dostavu ponude.
Poziv na dostavu ponuda može sadržavati podatke o traženim jamstvima, uvjete sposobnosti ponuditelja te razloge za isključenje ponuditelja. Na sredstva, vrste i visinu jamstva, moguće uvjete sposobnosti te razloge za isključenje odgovarajuće se primjenjuju odredbe ZJN-a.
U postupcima u kojima je to primjenjivo, Naručitelj je u Pozivu za dostavu ponuda obvezan odrediti uvjete pristupa podacima i informacije o mjerama sukladno propisima o kibernetičkoj sigurnosti.

Članak 16.
Rok za dostavu ponuda određuje se razmjerno u pozivu na dostavu ponuda i ovisi o karakteristikama predmeta nabave.
Rok za dostavu ponuda iznosi u pravilu najmanje 5 dana od dana zaprimanja Poziva na dostavu ponuda, odnosno od dana objave Poziva na dostavu ponuda u EOJN RH. Iznimno, rok za dostavu ponuda može biti i kraći od 5 dana, pod uvjetom da je kraći rok po ocjeni stručnog povjerenstva objektivno dovoljan za dostavu ponuda.


Članak 17.
Ponude zaprimljene u roku za dostavu ponuda otvaraju se nakon isteka roka za dostavu ponuda.
Otvaranje ponuda iz stavka 1. ovog članka nije javno.
U postupcima nabave procijenjene vrijednosti veće od 15.000,00 eura, stručno povjerenstvo Naručitelja vrši pregled i ocjenu ponuda na temelju uvjeta i zahtjeva iz Poziva na dostavu ponuda, te po potrebi može pozvati ponuditelje da pojasne ili upotpune svoju ponudu. O istome se sastavlja Zapisnik o pregledu i ocjeni ponuda s nužnim podacima postupka (podaci o Naručitelju, ponuditelju i postupku nabave, broj zaprimljenih ponuda, podaci o kriterijima za odabir ponuda, rangiranje ponuda, razlozi odbijanja ponude/a, prijedlog odabira najpovoljnije ponude, razlozi poništenja ako je primjenjivo, ostalo po potrebi) te se donosi Odluka o odabiru s navodom odabranog ponuditelja ili Odluka o poništenju postupka. Naručitelj može, ali nema obvezu, obrazlagati razloge poništenja postupka.
Rok za donošenje Odluke o odabiru / poništenju iznosi 30 dana od otvaranja ponuda, osim ako Naručitelj u pozivu ne odredi duži rok.
Odluka o odabiru / poništenju s preslikom Zapisnika o pregledu i ocjeni ponuda dostavlja se svakom ponuditelju na isti način kao i Poziv na dostavu ponuda.
Nakon odabira najpovoljnije ponude i donošenja Odluke o odabiru pristupit će se sklapanju ugovora ili izdavanju narudžbenice, ovisno o predmetu nabave.

Članak 18.
Sve dokumente koje Naručitelj zahtijeva sukladno ovom Pravilniku ponuditelji mogu dostaviti u neovjerenoj preslici.


VII. PRAVNA ZAŠTITA

Članak 19.
U postupcima procijenjene vrijednosti do 15.000,00 eura nije dopuštena žalba niti se može uložiti prigovor. Naručitelj može sklopiti ugovor ili izdati narudžbenicu odmah nakon dostave Odluke o odabiru ponuditeljima koji su sudjelovali u postupku ako je ista predviđena u postupku.
Protiv Odluke o odabiru / poništenju u postupcima procijenjene vrijednosti veće od 15.000,00 eura nije dopuštena žalba, ali se može uložiti prigovor čelniku Naručitelja u roku tri dana od dana slanja Odluke o odabiru / poništenju.
Ponuditelj, u slučaju iz gornjeg stavka, svoj prigovor u odnosu na postupak pregleda i ocjene ponuda i odabira ili poništenja postupka jednostavne nabave, s detaljnim obrazloženjem razloga za prigovor kao i svojim prigovornim zahtjevom, upućuje putem EOJN nakon čega stručno povjerenstvo Naručitelja vrši pregled i ocjenu ponuda u primjenjivom dijelu na koji se upućuje prigovorom te u roku ne dužem od sedam dana čelnik Naručitelja donosi Odgovor o prigovoru.
Povodom prigovora može se odlučiti sljedeće:
a) odbaciti prigovor ako nije pravodoban ili nije dopušten,
b) odbiti prigovor kao neosnovan,
c) prihvatiti prigovor i donijeti novu Odluku o odabiru / poništenju.
Odluka o prigovoru dostavlja se podnositelju prigovora elektroničkim sredstvima komunikacije putem modula jednostavne nabave EOJN osim ako drugačije nije propisano Pozivom na dostavu ponuda.
U slučaju da prigovor nije uložen u roku iz stavka 2. ovog članka, Odluka o odabiru / poništenju postaje izvršna istekom navedenog roka, u suprotnom ista postaje izvršna dostavom Odgovora o prigovoru odnosno dostavom nove Odluke o odabiru / poništenju.
Na Odgovor o prigovoru odnosno novu Odluku o odabiru / poništenju nije dopušten prigovor.


VIII. SKLAPANJE I IZVRŠAVANJE UGOVORA

Članak 20.
Po provedenom postupku jednostavne nabave i izvršnošću Odluke o odabiru / poništenju Naručitelj sklapa ugovor ili izdaje narudžbenicu.
Naručitelj vodi registre ugovora i izdanih narudžbenica na temelju ovog Pravilnika.
Naručitelj je obvezan kontrolirati izvršenje ugovora kao i izvršenje po izdanim narudžbenicama te pravovremeno reagirati na svako kršenje ugovornih obveza.
Tijekom izvršenja ugovora Naručitelj može s gospodarskim subjektom koji izvršava osnovni ugovor sklopiti dodatak ugovoru ili izdati dodatnu (novu) narudžbenicu ako se za to ukaže opravdana potreba, s tim da ukupna cijena ugovora sa svim dodacima odnosno ukupan iznos svih narudžbenica izdanih za isti predmet nabave, bez PDV-a, ne smije prijeći vrijednost praga prema kojem je proveden postupak nabave na temelju kojeg je sklopljen ugovor ili izdana narudžbenica.


IX. PROJEKTNI NATJEČAJ

Članak 21.
Ovaj članak Pravilnika primjenjuje se na:
a) projektne natječaje organizirane kao dio postupka koji prethodi postupku dodjele ugovora o jednostavnim nabavama usluga
b) projektne natječaje s nagradama ili isplatama sudionicima.
U slučajevima iz stavka 1. točke 1. ovoga članka, procijenjena vrijednost nabave temelji se na procijenjenoj vrijednosti nabave za ugovor o jednostavnoj nabavi usluga, uključujući moguće nagrade ili isplate sudionicima.
U slučajevima iz stavka 1. točke 2. ovoga članka, procijenjena vrijednost nabave temelji se na ukupnom iznosu nagrada i isplata, uključujući procijenjenu vrijednost nabave za ugovor o jednostavnoj nabavi usluga koji bi se poslije mogao sklopiti ako je Naručitelj naveo svoju namjeru da dodijeli takav ugovor u obavijesti o projektnom natječaju.


X. PRIJELAZNE I ZAVRŠNE ODREDBE

Članak 22.
Ovaj Pravilnik objavit će se na internetskim stranicama Naručitelja te učiniti dostupnim u EOJN.

Članak 23.
Postupci jednostavne nabave pokrenuti do stupanja na snagu ovoga Pravilnika dovršit će se prema odredbama pravilnika koji je bio na snazi u vrijeme započinjanja postupka nabave.


Članak 24.
Danom stupanja na snagu ovoga Pravilnika, prestaje važiti Pravilnik o provedbi postupaka jednostavne nabave (KLASA: 025-04/25-01/01 URBROJ: 2163-24-2-01-25-01) od 22. rujna 2025.

Članak 25.
Ovaj Pravilnik stupa na snagu 1. rujna 2026. godine.



KLASA: 025-04/26-01/01
URBROJ: 2163-24-2-01-26-01
Ližnjan, 13. kolovoza 2026.

